  Майя Бывальцева Тулыспалэ Удмуртиын тазалыко улонэз кылдытонъя программаез быдэсъян борды басьтӥськыны быгатозы. 26-тӥ толшоре ортчем пресс-конференциын со сярысь вераз элькунысь Кун Кенешлэн тӧроезлэн нырысетӥ воштӥсез Светлана Кривилёва. «Программаез быдэсъян понна 2017-тӥ арлы коньдэтын 17 миллион 500 сюрс манет чакламын. Со интыысь интые ветлыса ужась диагностикая центр басьтыны мыноз, отын 5 эмчиослы ужан интыос луозы, эмъюрттӥсьёс вошъяськыса ужалозы. Малы ке шуоно тазалыкез утёнъя министерствоен сизьым программа кылдытэмын, кудъёсыз сояз яке таяз улон интыысь адямиослэн тазалыкенызы герӟаськемын», — вераз Кривилёва. Али бригадаос кылдытӥсько, нош министерство ёросъёсын эскеронъёсты йылпумъя, соку тодмо луоз, кытын кыӵе висёнъёс ӵемгес пумиськыло. Со тодонлык котькуд интывылъя нимаз ужан амалъёс кылдытыны луонлык сётоз. Тодэ вайытом, кылем ар пумын тодмо луиз, тазалыко улонэз кылдытонъя программаос котькуд ёрос понна нимаз луозы шуыса. Чакланъёсъя, соос кын нуналъёс форумъёс сямен ортчытъяськозы. Нырысетӥ нуналаз адямиос тазалыкъя паспортъёс басьтозы, лекциос кылзозы, нырысь-валысь эскеронъёсты ортчозы. Кыкетӥ нуналаз соос эмчиосын пумиськозы, но ӧнерчиослэсь визь-кенеш басьтозы. Тегъёс: Тазалык Ижкар Удмуртия СветланаКривилёва тазалыкезутён  